**Ustanova upravljanje sportskim objektima**

**49. OTVORENI KUP U MALOM NOGOMETU**

**„KUTIJA ŠIBICA 2019“**

**P R O P O Z I C I J E**

**Članak 1.**

NAZIV NATJECANJA: **49. Otvoreni kup u malom nogometu "Kutija šibica 2019"**

**Članak 2.**

ORGANIZATOR NATJECANJA: **Ustanova upravljanje sportskim objektima**

**Članak 3.**

Turnirom rukovodi Organizacijski odbor, a Voditelj natjecanja vodi isti.

Delegat utakmice nadzire utakmicu u čemu mu pomažu zapisničar i mjeritelj vremena (u daljnjem tekstu službene osobe)

**Članak 4.**

Na turniru može sudjelovati neograničen broj momčadi koje se pravovremeno prijave te izvrše uplatu od **1.000,00 kn** na račun broj: **IBAN HR2223600001102391782, Ustanova upravljanje sportskim objektima, Zagreb, Trg Krešimira Ćosića 11, sa naznakom za MNT "KUTIJA ŠIBICA 2019".**

Uplate izvršene putem virmana obavezno se moraju **putem faxa, e-maila ili osobno dostaviti** organizatoru natjecanja.

Uplaćeni iznos odnosi se samo na **deset (10) igrača**. Svaka momčad može preko utvrđene kvote od deset (10) igrača izvršiti naknadnu prijavu maksimalno od **četiri (4) igrača** i to isključivo pred utakmicu četvrtfinala (zaključno).

Za naknadno upisanog igrača momčad plaća po igraču **200,00 kn** isključivo prije službenog nastupa.

Sve troškove putovanja i boravka u vezi sudjelovanja na Kupu snosi svaka momčad .

U slučaju neispunjenja svojih obveza (uplata) prema Organizatoru natjecanja automatski nastupa zabrana sudjelovanja.

**Članak 5.**

U prijavi treba navesti: **naziv momčadi, ime i prezime prvih pet igrača te ime i prezime osobe za kontakt (voditelja)**

**i broj telefona. Imena navedena u osnovnoj prijavi ulaze u kvotu od deset (10) igrača.**

Pravo nastupa imaju svi igrači koji su navršili 16 godina, registrirani igrači velikog i malog nogometa pod uvjetom da isti nisu pod izdržavanjem zabrane igranja koju su izrekle disciplinske komisije HNS-a, Županijskih nogometnih saveza, Organizatori "Kutije" ili drugi odobreni turnir prema odluci HNS-a iz 2005 g.

Nastup bez osobne iskaznic(zamjenski dokument: **putovnica, vozačka dozvola, vojna iskaznica ili sportska iskaznica sportskog saveza) neće biti odobren po cijenu ne igranja jednog ili više pojedinaca pa čak i cijele momčadi).** Ukoliko zbog nepoštivanja pravila obje momčadi ne mogu nastupiti, odmah nastupa automatska diskvalifikacija. Prilikom prijave igrača pri prvom nastupu na turniru isti mora predočiti neki od gore navedenih dokumenata sa slikom te upisati njegov OIB, JMBG ili broj osobne iskaznice. Isto vrijedi i za svakog od naknadno prijavljenih igrača **(maksimalno 4)** prilikom njihovog prvog nastupa.

Upravljanje sportskim objektima kao organizator sportskog natjecanja MNT „KUTIJA ŠIBICA 2019“ je voditelj obrade osobnih podataka sudionika natjecanja (ispitanika) te s osobnim podacima ispitanika postupa sukladno Općoj uredbi o zaštiti podataka (tzv. GDPR). **Ovim putem Vas informiramo da Vaše osobne podatke koje ovim putem prikupljamo koristimo samo u svrhu organizacije sportskog natjecanja MNT „KUTIJA ŠIBICA 2019“ , brišemo ih nakon završetka natjecanja, a pohranjujemo samo rezultate natjecanja.**

Upravljanje sportskim objektima kao organizator natjecanja MNT „KUTIJA ŠIBICA 2019“ javno objavljuje Vaše osobne podatke (ime i prezime) prilikom objave sudionika natjecanja prije početka održavanja natjecanja te prilikom objave rezultata natjecanja na oglasnoj ploči, web-stranici, Facebook i/ili Instagram profilu organizatora natjecanja, a što smatramo nužnim radi ostvarenja legitimnog interesa organizatora natjecanja i svih sudionika natjecanja.

Vaše podatke nećemo koristiti u druge svrhe niti ih dostavljati trećim osobama. Ukoliko želite ostvariti pristup Vašim osobnim podacima, zatražiti ispravak netočnih podataka, brisanje podataka, ograničenje obrade ili prijenos Vaših podataka, obratite se službeniku za zaštitu podataka na e-mail adresu: [m.lekokrznar@terek.hr](mailto:m.lekokrznar@terek.hr).

**Članak 6.**

Igrač može nastupati isključivo samo za jednu momčad. Ukoliko dvije ili više momčadi prijave istog igrača konačna pripadnost određuje se njegovim prvim nastupom tj. tada isti nema pravo igranja za drugu momčad.

**Članak 7.**

Prijava sastava za svaku momčad u jednoj utakmici vrši se 20 minuta prije početka utakmice kod zapisničkog stola uz obavezno poštivanje članka 4. Propozicija.

Na zahtjev organizatora turnira sve momčadi su dužne napraviti fotografiju svoje momčadi kod službenog fotografa turnira.

**Članak 8.**

Sve utakmice počinju u točno zakazano vrijeme, u protivnom se utakmica registrira u korist protivnika sa 3:0 b.b., dok je maksimalno vrijeme čekanja momčadi 5 minuta u odnosu na delegiranu satnicu. Satnica termina ne može se mijenjati. Ukoliko obje momčadi ne pristupe utakmici iste se odmah diskvalificiraju.

**Članak 9.**

Nositelji i podnositelji turnira određuju se na osnovu plasmana na prethodnom turniru te na osnovu prijave prvih pet (5) igrača u osnovnoj prijavi koji su bili članovi momčadi prethodnog turnira te ostvarili plasman na osnovu kojega su stekli prioritet ždrijeba.

Nositelji (4) su slobodni u prvom kolu.

**Članak 10.**

Svaka momčad za utakmicu prijavljuje najviše **14 igrača**. Broj igrača je 5+1 (vratar), dok utakmica može započeti i igrati se i sa jednim igračem manje (4+1).

**U službenom prostoru mogu se nalaziti samo prijavljeni igrači iz zapisnika + voditelj momčadi + predstavnik momčadi** (sponzor ili pokrovitelj) +**fizioterapeut**  (uz predočenje preslike o stručnoj izobrazbi ili službene licence). Osobe koje nisu u navedenom statusu ne mogu biti u službenom prostoru te se moraju udaljiti iz istog na što ih dužne upozoriti službene osobe. Ukoliko u roku od 5 minuta osobe koje nisu u navedenom statusu ne napuste službeni prostor momčad gubi utakmicu sa 3:0 b.b.

**Članak 11.**

Sve momčadi su obavezne nastupiti u jednoobraznoj sportskoj opremi sa vidljivo otisnutim brojem koji je upisan u zapisnik utakmice.

U slučaju identičnih dresova dvije momčadi, dresove mijenja momčad sa višim startnim brojem (pogledaj osnovnu prijavu organizatora). Rezervne dresove osigurava Organizator.

Svi natpisi na dresovima (naziv momčadi, ime igrača, logo sponzora i sl.) moraju biti ispisani latiničnim pismom.

**Članak 12.**

Izmjene igrača i vratara mogu se tijekom utakmice vršiti neograničeno i "leteći", ali samo u označenom prostoru kod zapisničkog stola. Pod ispravnom izmjenom se smatra kad prvo izađe igrač sa terena te tada ulazi zamjenski igrač, a da je pri tom zamjena izvršena sukladno Pravilima nogometne igre**. Za krivu izmjenu igrača isti će biti kažnjen isključenjem na dvije (2) minute, a nastavak igre će biti sukladno Pravilima nogometne igre**.

**Članak 13.**

Momčad koja zbog kazni isključenja ili zbog posljedice povreda (nemaju rezervnih igrača) ostane na terenu **s manje od**  **tri (3) igrača** nema pravo na nastavak utakmice, sudac istu prekida te se utakmica registrira sa 3:0 b.b. u korist momčadi koja nije imala za posljedicu opisanu ovim člankom ili postojećim rezultatom ukoliko je bio povoljniji od 3:0. Strijelci se u oba slučaja evidentiraju u statistiku najbolji strijelac turnira.

**Članak 14.**

**Utakmice se igraju 2 x 20 minuta**. Za kontrolu vremena, zaustavljanje sata ili nadoknadu vremena isključivo su nadležni suci i delegat utakmice te oni isključivo odgovaraju i imaju pravo primjene ovoga članka.

**Tijekom turnira u svim utakmicama svaka momčad ima pravo na jedan time-out u trajanju od jedne minute u bilo kojem trenutku tijekom utakmice. Time-out mora biti propisno najavljen pločicom, zapisničkom stolu i delegatu utakmice. Momčad će dobiti time-out u prvom prekidu igre kada će biti u posjedu lopte. Nakon traženja time-out-a nema povlačenja istog.**

**Utakmice osmine finala, četvrtine finala i polufinala te finale igraju se 2 x 20 minuta od kojih se posljednjih 3 (tri) minute u svakom poluvremenu utakmice igra "čista" igra.**

**Članak 15.**

Prilikom isključenja na dvije (2) minute, automatski se zaustavlja vrijeme, a vremenska kazna teče od trenutka nastavka igre. Vremenska kazna (2 minute) odslužuje se u cijelosti, bez obzira na kretanje rezultata utakmice. Vrijeme trajanja svakog poluvremena produžiti će se da bi se omogućilo izvođenje kaznenog udarca ili slobodnog udarca protiv momčadi koja je počinila više od pet (5) akumuliranih prekršaja. U svim ostalim situacijama postupa se sukladno Pravilima nogometne igre za mali nogomet.

**Članak 16.**

U slučaju neriješenog rezultata utakmice odmah se izvode sedmerci, po **tri (3)**  svaka momčad naizmjenično od strane **tri (3)** različita igrača. Ukoliko ni tada nema pobjednika svaka momčad određuje po **jednog (1)** izvođača (može i igrač iz prve serije) koji ih izvode do krajnjeg pobjednika. Vratar, a i igrač koji izvodi sedmerac, može biti bilo koji od prijavljenih igrača upisanih u zapisniku. Vratar se može mijenjati kod izvođenja svakog udarca.

Igrač kažnjen vremenskom kaznom (2 minute) može izvoditi sedmerce za dobivanje pobjednika utakmice koja je završila neodlučenim rezultatom.

**Članak 17.**

Vratarev prostor je rukometnih "šest metara“ u kojem vratar smije igrati rukom i u kojem se prekršaji kažnjavaju kaznenim udarcem. Vratar ubacuje loptu iz svog prostora **rukom** u vremenu od **četiri (4) sekunde** a svi suparnički igrači moraju biti izvan kaznenog prostora, i iz takvog udarca se **NE** priznaje pogodak. Ako vratarevo ubacivanje lopte nije izvedeno u roku od **četiri (4) sekunde** kada su ispunjeni uvjeti za nastavak igre, dosuđuje se neizravni slobodni udarac na crti kaznenog prostora s točke najbliže mjestu na kojem je prekršaj počinjen. **Vratar može postići pogodak samo nogom kad je lopta u igri.** Vratar ne smije "namjerno“ primiti u ruke loptu od suigrača, izuzetak je kada nema namjere (vraćanje lopte glavom, prsima, natkoljenicom) i ako se ne izigrava to pravilo.**Vratar može na cijelom terenu igrati nogom neograničeno, ali u svojoj polovini igrališta može loptu imati u posjedu najduže četiri (4) sekunde. U slučaju da vratar ima loptu u posjedu duže od četiri (4) sekunde** **na svojoj polovini terena za igru, suci će dosuditi neizravni slobodni udarac sa mjesta gdje se dogodio prekršaj za suparničku momčad.**

**Članak 18.**

Ubacivanje (aut) je kada lopta (cijela) prijeđe uzdužnu liniju terena za igru. Ubacivanje se izvodi nogom tako da je lopta iza ili na uzdužnoj liniji. Ukoliko izvođač svojim cijelim stopalom stoji u terenu za igru smatrat će se da je ubacivanje neispravno izvedeno i sudac će dosuditi ubacivanje za suparničku momčad. Ubacivanje je neizravni slobodni udarac te se iz istog ne priznaje pogodak.

Kod početnog udarca suparnički igrač mora biti udaljen najmanje **tri (3) metra** od lopte. Udarac iz kuta se izvodi u zato označenom prostoru u trenu za igru, a u slučaju nepravilnog izvođenja (tehničkog i vremenskog) nastavak igre biti će ubacivanje od strane vratara za suparničku momčad.

**Na traženje izvođača (po cijelom terenu za igru) kod neizravnog ili izravnog slobodnog udarca sa visoko pokazanih pet prstiju sudac udaljuje suparnika na pet (5) metara te se taj udarac izvodi isključivo na znak suca.**

Nastavci igre mogu se izvesti i bez znaka suca, no pri tom suci vode računa o svim segmentima primjene Pravila nogometne igre za mali nogomet (brzo izvođenje, obrambeni igrač se povlači prema natrag i sl.). **Zbog namjernog ometanja brzog nastavka igre, igrač će biti kažnjen isključenjem na dvije (2) minute**.

Vrijeme za izvođenje svih prekida je **četiri (4) sekunde,** naravno, pod uvjetom da su ispunjeni svi uvjeti za nastavak igre.

**Ukoliko igrač izvede nastavak igre, a tražio je pet (5) metara, prije znaka suca, isti može biti upozoren ili isključen na dvije (2) minute od strane sudaca, a nastavak igre je za istu momčad, što znači da ako je igrač to učinio, prvo ga verbalno upozorava, ali ako to ponovo učini tada ga se kažnjava isključenjem od dvije (2) minute**. Ako momčad koja izvodi bilo koji nastavak igre i za to potroši više od četiri (4) sekunde, igra će se nastaviti s mjesta prekršaja neizravnim slobodnim udarcem za suparničku momčad.

**Iz početnog udarca NE može se izravno postići pogodak.**

Kad lopta udari iznad površine terena za igru (strop), smatra se da je napustila teren za igru i nastavak igre je ubacivanje (aut) za suparničku momčad s mjesta koje je najbliže mjestu gdje je lopta udarila u strop.

**Članak 19.**

**Zbog nesportskog ponašanja, bezobzirnog starat, sprečavanje igrača u obećavajućoj prilici za postizanje pogotka, sprečavanju igrača u izglednoj situaciji za postizanje pogotka, povlačenja igrača, igrač će biti kažnjen isključenjem na dvije (2) minute, a u slučaju grube igre, namjernog udaranja suparničkog igrača (rukom, nogom, glavom), pljuvanja na suparničkog igrača, službenu osobu igrač će biti kažnjen isključenjem do kraja utakmice – crvenim kartonom.** Svaki igrač koji u tijeku utakmice bude kažnjen na dvije vremenske kazne automatski se kažnjava zabranom igranja do kraja susreta s pravom na zamjenu koja ulazi po isteku vremenske kazne. Igrači isključeni na dvije vremenske kazne ili isključenjem do kraja susreta moraju odmah napustiti teren za igru, te automatski nemaju pravo nastupa na prvoj slijedećoj utakmici. Ukoliko se pričuvni igrači i vodstvo momčadi nesportski ponašaju (vrijeđanje, nesportsko prigovaranje i slično), sudac ih može isključiti što automatski za posljedicu ima da ne mogu nastupiti na sljedećoj utakmici. **U slučaju težeg prekršaja, prijave službenih osoba, Disciplinski sudac može izreći i veći broj utakmica zabrane igranja ili zabranu igranja do kraja turnira.**

**Igrač, zamjenski igrač koji je kažnjen disciplinskom mjerom** – **isključenjem (crveni karton) kao i službene osobe koje su udaljene do kraja utakmice odrađuju kaznu u odnosnoj kategoriji u kojoj sudjeluju na Otvorenom kup u malom nogometu "Kutija šibica 2019".**

Klizeći start je dozvoljen i isti mora biti u skladu s Pravilima igre za mali nogomet. Klizeći start bez kontakta sa suparničkim igračem – igra se nastavlja. Klizeći start sa visoko podignutom nogom ali bez kontakta sa suparničkim igračem – neizravni slobodan udarac. Klizeći starat sa kontaktom sa suparničkim igračem – izravni slobodan udarac.

**Članak 20.**

Akumulirani prekršaji su oni prekršaji koji se tijekom igre kažnjavaju izravnim slobodnim udarcem i **samo se takvi nastavci igre mogu brojiti, kao akumulirani prekršaji.**

**U svakom poluvremenu nakon bonusa od pet (5) akumuliranih prekršaja, dakle šesti i svaki naredni prekršaj izvodi se s udaljenosti od deset (10) metara, na sučev znak i u vremenu od četiri (4) sekunde. Izuzetak je situacija kada je mjesto prekršaja bliže od deset metara od vrata i tada izvođač odlučuje želi li pucati sa tog mjesta ili sa deset metara.**

**Igrač koji izvodi udarac mora udariti loptu s namjerom da postigne pogodak i ne smije je dodati suigraču.**

Vratar može izaći ispred crte vrata maksimalno do **pet (5) metara**, tj. do oznake u vratarevom prostoru, odnosno najmanje **pet (5) metara** od lopte.

Po isteku prvog poluvremena, a početkom drugog, obje momčadi započinju sa **nula (0) akumuliranih prekršaja.**

Evidenciju akumuliranih prekršaja obavezno vode suci utakmice, a isto se registrira na pomoćnom semaforu i kod delegata utakmice.

Ako je dosuđen izravni slobodni udarac nakon **pet (5)** akumuliranog prekršaja, nema više prednosti, mora se izvesti kazneni udarac s udaljenosti od **deset (10)** metara, izuzetak od ovog je situacija kod koje je suparnik **u očitoj izglednoj prigodi za postizanje pogotka.**

Nema naknadnog pokazivanja akumuliranog prekršaja, ali sukladno praksi dozvoljeno je da se dosuđivanje prekršaja odgoditi za jednu do dvije sekunde, te ukoliko sudac smatra da prednost nije realizirana, prekršaj će se vratiti na mjesto gdje je prekršaj učinjen.

**Članak 21.**

U slučaju težeg prekršaja, nanošenja materijalne štete, vrijeđanja službenih osoba, sudaca, suparničkih igrača, voditelja suparničke momčadi, fizičkog sukoba sa navijačima disciplinski sudac može izreći zabranu igranja,vođenja momčadi na više utakmica ili do kraja natjecanja odnosno na slijedećim natjecanjima „Kutija šibica“.

Teži prekršaj se smatra onim prekršajem kod kojeg je počinitelj iskazao naročitu odlučnost, upornost, ili bezobzirnost ili je prekršaj prouzročio naročito štetne posljedice.

**Članak 22.**

U slučaju nanošenja materijalne štete ista se mora nadoknaditi odmah sukladno visini koju utvrđuje voditelj natjecanja u protivnom će protiv počinitelja biti pokrenut postupak naknade štete pred nadležnim sudom, a počinitelja će se prekršajno odnosno kazneno prijaviti .

**Članak 23.**

Odluke iz čl.21.st.1 donosi Disciplinski sudac.

Protiv odluke disciplinskog suca može se izjaviti žalba.

O žalbi odlučuje Komisija za žalbe u sastavu od 3 člana od kojih je jedan predsjednik.

**Članak 24.**

Na žalbu se plaća pristojba od 1.000,00 kuna .U slučaju da žalba bude usvojena vraća se uplaćena pristojba.

Rokovi iz ovog članka mogu se skratiti odnosno produljiti ovisno o težini i složenosti događaja koji je prethodio podnošenju prijave kao i o terminu nastupa momčadi odnosno osoba koje vode momčadi.

Disciplinskog suca i Komisiju za žalbe imenuje voditelj natjecanja.

**Članak 25.**

Prijavu disciplinskom sucu mogu podnijeti službene osobe i voditelj natjecana u roku od 2 sata po završetku utakmice.

Disciplinski sudac je dužan donijeti odluku u roku od 12 sati po zaprimanju prijave.

Rok za podnošenje žalbe protiv odluke disciplinskog suca je 12 sati od primitka iste.

Komisija za žalbe dužna je odlučiti o žalbi u slijedećih 12 sati i NJEZINA   
ODLUKA JE KONAČNA i do tada prijavljena osoba ne može učestvovati u natjecanju.

**Članak 26.**

U slučaju istog broja postignutih pogodaka najbolji strijelac je onaj koji je pogotke postigao u manje odigranih utakmica na turniru. Pogoci postignuti iz udaraca sa 7 metara koji se izvode u slučaju neriješenog rezultata ne računaju se.

**Članak 27.**

Sve utakmice se igraju prema programu u terminima-satnici-sportskim dvoranama kako odredi Organizator.

**Članak 28.**

Propozicije natjecanja donosi Organizator.

Pravo tumačenja ovih propozicija ima Voditelj natjecanja .

Za sve što nije regulirano ovim propozicijama primjenjuje se Pravilnik o natjecanju HNS-a i Disciplinski pravilnik HNS-a.

Sve utakmice na turniru se održavaju pod obaveznom prijavom prema Zakonu o javnom okupljanju pa svi koji se nalaze unutar službenih objekata organizatora podliježu primjeni istoga u svezi bilo kakvih kršenja.

**Članak 29.**

Ako na turniru sudjeluje više od dvije (2) registrirane inozemne momčadi tada je Organizator dužan dobiti odobrenje međunarodne komisije HNS-a. Na turniru može sudjelovati igrač član inozemnog kluba.

**Članak 30.**

Organizator natjecanja će osigurati za provođenje redovitog programa unutar termina-satnice na sportskim objektima sve službe koje su potrebne za što kvalitetniju organizaciju turnira (prisutnost MUP-a, redarske službe, nogometne suce, delegate, liječnike, snimanje video kamerom i slično).

Zagreb, listopad 2019. g.

O R G A N I Z A T O R :

**Ustanova upravljanje sportskim objektima**